
Forord

Eg vil takke alle som dei siste par åra har hjelpt meg og gjort denne boka muleg. Meir enn 70 personar har på ulikt vis gitt handsrekkingar som har forandra teksten og slik vori med å skape den ferdige boka. Nokre få av desse har gode grunnar til å ikkje ville ha namnet sitt på trykk. Derfor får alle vere anonyme i denne samanhengen. Utan denne omfattande og tidkrevande gratishjelpa frå så mange, hadde eg ikkje kommi i mål.

Eg har også møtt mange hjelpsame medarbeidarar i private firma og foreiningar og i offentlege etatar både her i Norge, i Spania og i Filippinane. Dei har tålmodig svart på spørsmål og hjelpt til med å hente fram faktaopplysningar. Økonomisk støtte frå Det faglitterære fond har gjort det muleg med undersøkingar i utlandet.

Viss det likevel er feil i sluttresultatet, er det mitt ansvar. For at dei som vil, skal kunne undersøke saksforholda nærare, har eg samla kjeldeopplysningar i 855 notar bak i boka. Det vil vere fint å få tilbakemelding frå lesarar som finn feil, anten det er i sjølve teksten eller i kjeldeopplysningane.

Det er bra om boka kan oppmuntre andre til å grave vidare. Men det er også viktig å få til ein konstruktiv debatt om korleis vi kan førebygge korrupsjon og korrupsjonsliknande handlingar. Mitt håp er at det skal bli vanskelegare og meir risikabelt for politikarar å hjelpe dei som vil stikke sine private sugerøyr i felleskassa vår.

Kapittel 9 er skrive av Torstein Dahle.

Oslo, 4. mai 2011
Erling Folkvord

De mørke maktene, kvinne,
som her plager deg
De har navn, adresse og ansikt

(BERTOLT BRECHT)


KAPITTEL 1

Oslo-korrupsjonen – og Norges tapte uskyld

Ein myte om det korrupsjonsfrie Norge fekk fotfeste på slutten av 1950-tallet. Tretti år seinare hadde mange politikarar framleis same haldninga til korrupsjon som katolske biskopar hadde til kollegaene sitt seksualliv: Eg har høyrt andre snakke om det, men sjølv veit eg ingenting. Helst vil eg ikkje høyre det stygge ordet.

Mitt første møte med korrupsjon var da ein småbedriftseigar ringte meg for snart tretti år sia. Vaskeriet hans hadde mista eit kommunalt oppdrag. Han meinte saksbehandlinga var korrupt. Kunne Rødt1 hjelpe han til å få saka tatt opp på nytt? Vi prøvde, sjølv om vi mangla erfaring. Det viste seg at Kontoret for eldreomsorg hadde brukt ein rådgivande konsulent som hadde hatt tett kontakt til vaskeriet som fekk kontrakten. Stort lenger kom vi ikkje. Vi oppsummerte til slutt at småbedriftseigaren truleg hadde rett. Saka stoppa der, dels fordi vi var uerfarne, og dels fordi verken han eller Rødt hadde makt.

I bystyresalen var det fram til slutten av 1980-talet ingen som snakka om korrupsjon i Oslo. Det var mest som eit uformelt (men effektivt) forbod mot å omtale slikt med sitt rette namn. Korrupsjon var eit unorsk fenomen. Før eg går inn på korrupsjonen vi slit med i dag, vil eg i dette kapitlet legge fram ein del fakta frå denne perioden.

ELEFANTEN I STYREROMMET

Å korrumpere betyr å skjemme ut, forderve, øydelegge moralsk. Ordet korrupsjon kom ikkje inn i straffelova før i 2003. Etter ordlyden i lova er det straffbar korrupsjon om du krev, mottar eller tilbyr «en utilbørlig fordel i anledning av stilling, verv eller oppdrag». Det er straffbart å tilby ein «utilbørlig fordel», sjølv om svaret du får, er eit bestemt nei takk.


§ 276 a i Straffelova:

«For korrupsjon straffes den som


	a) for seg eller andre krever, mottar eller aksepterer et tilbud om en utilbørlig fordel i anledning av stilling, verv eller oppdrag, eller

	b) gir eller tilbyr noen en utilbørlig fordel i anledning av stilling, verv eller oppdrag.»





Skal du ha ei rettesnor til kvardags, kan du vere på utkikk etter korrupsjon om du ser at aktørane i ei sak bryt både normer og formelle spelereglar, anten dei gjer det i banken, i styrerommet, på lageret, på innkjøpskontoret, over ein diskré middag på Theatercaféen eller på ein leverandørfinansiert luksustur i fjerne farvatn. Dei som i slike samanhengar tar initiativet til å bryte normer og reglar, gjer det oftast for eiga vinning. Ein god tommelfingerregel er å stole på din eigen sans for kva som er rettferdig og riktig. Startar du der, kan du finne ut om noko som verkar mistenkeleg, faktisk er korrupsjon.2

Ingjald Ørbeck Sørheim, som døydde hausten 2010, møtte korrupsjonsuvesenet i mange former og i mange forkledningar. Han hadde brei erfaring både frå dei øvste og inste sirklane i rikspolitikken og frå norsk forretningsliv.3 For mange år sia nemnte han eit engelsk ordtak, som understrekar at det ikkje er viktig om du kan definere korrupsjon: «Det er vanskeleg å definere ein elefant, men du kjenner han igjen når du ser han.»4

Nokre gonger er problemet verken å definere eller kjenne igjen elefanten. Det problematiske er dei respekterte personane som nektar for at elefanten er der, anten han er på besøk i styrerommet eller deltar på eit møte i kommunestyret.

Langt større korrupsjonsproblem enn den før nemnte vaskerisaka vart etter kvart så synlege at bystyregruppa vår i februar 1988 oppretta sitt eige antikorrupsjonsutval. Vi var lei av å ikkje kunne sette rette ord på uvesenet og bestemte oss for å samle kunnskap og fakta om den korrupsjonen som vi såg mange utslag av. Vi starta med å samle inn dokumentasjon rundt den store utbygginga av Grønland/Vaterland og rekna dette som starten på eit langsiktig arbeid.6

I august 1989 inviterte eit nyoppretta Institutt for Etikk og Samfunn til debatt om etikk i politikken. Pressereferata fortalte at professor i statsvitskap Henry Valen meinte «korrupsjon er et nærmest ukjent fenomen» i Norge og at «korrupsjon i betydningen bestikkelser knapt nok forekommer i Skandinavia».7 NTB skreiv at professor Valen meinte årsaka var «at samfunnene er så små og gjennomsiktige».8


«Et sjeldent glimt inn i de rike og privilegertes verden»

I fleire tiår var det helst utanriksmedarbeidarane som skreiv om korrupsjon i dei store avisene. Ei rettssak i Moskva fekk brei omtale i norske medium hausten 1988. Aktoratet la fram ein tiltale på 1 500 sider mot svigersonen til tidlegare president Leonid Bresjnev og åtte andre. NTB skreiv at rettssaka «gir vanlige sovjetborgere et sjeldent glimt inn i de rike og privilegertes verden». Eitt av tiltalepunkta mot svigersonen til den tidlegare presidenten var at han «ba om – og fikk – materialer fra innenriks- og forsvarsdepartementet til bygging av sin datsja (landsted)». Aktor hevda «at korrupsjonen under Bresjnev-perioden [1964–1982] gikk helt opp i politbyrået».5 Politbyrået var det sentrale, utøvande maktorganet i det gamle Sovjetunionen. I Norge var korrupsjon «et nærmest ukjent fenomen».



Professoren hadde rett i at norsk korrupsjon var så godt som ukjent på slutten av 1980-talet. Men det skulle snart vise seg at faktagrunnlaget var spinklare for påstanden om at «bestikkelser knapt nok forekommer».

Så langt tilbake som på 1950-talet finn vi forresten grundig avisomtale av innanlands korrupsjon. I fleire år brukte riksavisene da både førstesider og store ressursar på ei korrupsjonssak i tollvesenet. Den unge pelsgrosseraren Olav Thon og tre tilsette i tollvesenet fekk i 1956 til dels strenge straffer. Byretten fann det bevist at grosseraren hadde avtale om at han skulle betale ein av dei andre tiltalte for å sleppe unna med billegare fortolling. Retten fann det òg bevist at grosseraren handla med overlegg. Straffa for Olav Thon vart fengsel på vilkår i eitt år og seks månader og bot, inndraging og saksomkostningar med til saman 134 590 kroner.9

Men etter at denne saka var avslutta, forsvann den norske korrupsjonen frå riksavisene sine førstesider og frå det offentlege ordskiftet. Myten om det korrupsjonsfrie Norge fekk vekse i fred.

REINT RULLEBLAD ETTER TRETTI KORRUPTE ÅR

Denne myten var til god hjelp for oslomannen Thorolf Johannessen i meir enn tretti år. Han fekk seg kommunal jobb på 1950-talet, i ei avdeling som frå 1979 vart innlemma i Vedlikeholdsetaten. Rullebladet hans var reint som nysnø da han vart pensjonist i 1989.

Thorolf Johannessen fekk fleire kallenamn: «Langbein» fordi han alltid slapp unna, og «Bulldoser’n» på grunn av den personlege stilen. Innkjøp og installering av fyrkjelar var ein del av jobben hans. Han hadde ikkje stort meir enn gjort seg ferdig med prøvetida før han prøvde å spe på lønna med korrupte metodar.10

Johannessen kunne ha møtt veggen da han i 1958 gav ein kjeleleverandør eit litt spesielt tilbod. Paul Schwarz var sjef for oljeavdelinga i eit firma som leverte fyrkjelar og anna utstyr. Ein dag sto Johannessen på kontoret hans med tilbod om tilnærma einerett på utstyrsleveransar til Oslo kommune. Han stilte berre eitt vilkår: Firmaet måtte gje fem prosent rabatt på prisane sine.

Schwarz trudde først det var snakk om rabatt til kommunen. Men da han forstod at Johannessen sjølv skulle ha dei fem prosentane, kasta Schwarz mannen ut av kontoret sitt. «Langbein» kunne ha mista jobben sin da. Schwartz rapporterte nemleg hendinga til vedlikehaldssjefen i kommunen. Han fortalte om «tilbodet» frå Thorolf Johannessen og avslutta brevet med å be seg «fritatt for alle oppdrag fra Oslo kommune for all fremtid».11

Ingen brydde seg om å svare. Viss vedlikehaldssjefen hadde reagert korrekt, hadde oppryddinga starta i 1958. Ein rask og grundig oppvask kunne ha redusert korrupsjonen i Oslo kommune. Det kunne og ha bremsa den tverrpolitiske myteproduksjonen om det korrupsjonsfrie Norge.

Johannessen slapp unna fordi sjefen hans ikkje rydda opp. Dermed følgte fleire andre eksempelet hans i dei neste tiåra. Enkeltpersonar misbrukte stillingane sine og skaffa seg fordelar. Fleire firma hadde kontakt med slike personar for å få oppdrag. Til gjengjeld delte dei gjerne litt på fortenesta. Overfakturering var ein vanleg metode. Varer og tenester til privat bruk vart gjømt vekk i fakturaer som i mange tilfelle såg heilt greie ut, i alle fall når ingen kontrollerte kva som faktisk var levert til kommunen.12

Dei korrupte funksjonærane var få, men mektige. Oftast starta slike saker med kontakt mellom ein leverandør og ein funksjonær med vide fullmakter. Vi kan med ein viss rett seie at det var ein «funksjonærkorrupsjon». Eg er ikkje kjent med at politikarar var med på å sette det i gang.

KORRUPT OG MED TILSYNSPLIKT

Tidleg på 1970-talet kom det igjen rapport om at Johannessen hadde fiska etter returprovisjon. Etatsdirektøren fekk ein ny sjanse til å rydde opp. Han tok det no så alvorleg at han undersøkte saka sjølv. Granskinga tok ikkje mange minutta. Da direktøren og Johannessen hadde hatt ein personleg samtale utan referat, kunne begge kjenne seg heilt trygge.

Direktøren heldt fast på praksisen med at utanforståande ikkje skulle undersøke slike saker. Dei kommunale tilsynsorgana skulle ikkje ha beskjed. Ein disiplinærreaksjon kom sjølvsagt ikkje på tale. Både Johannessen, som etter kvart vart avdelingsingeniør – og andre som gjorde som han – fekk fortsette som før.

Thorolf Johannessen vart tillitsvalt og fagforeiningsleiar.13 Etter kvart vart han kommunepolitikar med mange verv for Arbeidarpartiet. I 1971, tretten år etter at Paul Schwartz rapporterte korrupsjonstilbodet hans, vart Johannessen varamedlem i det kommunale kontrollutvalet.14 No var han ikkje berre på talefot med dei som skulle kontrollere han. Han var sjølv ein del av bystyret sitt øvste tilsyns- og kontrollorgan.

Fordi han var fagforeiningsleiar vart Johannessen frå 1972 i tillegg med i Boligutvalget. Dette utvalet skulle «føre tilsyn» med etatane under boligrådmannen og «kontrollere at virksomheten drives etter gjeldende bestemmelser og på den mest mulig økonomiske måte». Boligutvalget var nok ein nyttig utkikkspost for mannen som sjølv organiserte korrupsjon.

DEN SVARTE SEKKEN

I 1989 vart Johannessen pensjonist. i 1989. Han kom etter dette til tider tilbake på jobben for å rydde opp etter seg. Han hadde ein svart plastsekk ståande på kontoret han hadde brukt. I den sekken samla han det som burde kastast.

Litt seinare tok politiet og kommunerevisjonen til å leite etter muleg korrupsjon i Vedlikeholdsetaten, men dei fann ikkje alle dokumenta dei hadde bruk for. Dei fann derimot papirlappar der det stod «utlånt til Thorolf Johannessen». Lappane var daterte etter at han slutta i etaten. Ein dag foreslo ein av dei tilsette for revisoren at dei kanskje kunne gå inn på kontoret til Johannessen og sjå om eit bestemt dokument var i den svarte sekken. Dei gjorde det. Da var sekken vekke.15 Pensjonisten var ferdig med ryddesjauen.

I januar 1990 arresterte politiet ein tidlegare direktør El-Oil AS, eit selskap som leverte fyrkjelar. Han fortalte politiet at han hadde levert fleire hundretusen kroner til avdelingsingeniøren i Vedlikeholdsetaten, alltid pent pakka i brune konvoluttar.

28. februar 1990 slo politiet til mot Thorolf Johannessen. Forsvararen hans sa da at han «først og fremst er interessant for korrupsjonsjegerne fordi han kan være nøkkelen til noen av toppene i kommunen». Advokaten sa til VG at «Johannessen [sitter] med til dels meget store kunnskaper om hvordan en rekke av dem har finansiert sitt forbruk».16

Så seint som i vekene før politiet arresterte Johannessen,17 opplevde eg at kommunalt tilsette som kjente han, ikkje ville snakke om han på telefonen. Dei såg seg elles godt rundt når eg nemnte namnet hans.

Natt til 21. mars 1990 sat Johannessen i nye avhøyr hos politiet. Etterpå skreiv avisene at han hadde begynt å gi politiet namn på politikarar som kunne vere innblanda i korrupsjon. Fleire av dei mektige i Rådhuset hadde grunn til å frykte at mannen som visste så mykje, skulle legge korta på bordet. Enkeltpersonar som hadde underordna stillingar og visste mindre, hadde alt gjort akkurat det.

Men Johannessen viste ikkje fram dei korta som han sjølv og dei over han var mest redde for. Dei dokumenta han hadde lagt i den svarte sekken, kom aldri til rette.

Fire år seinare, 15. februar 1994, kunngjorde politiet at dei ikkje ville ta ut tiltale mot Thorolf Johannessen. Grunnen var at 75-åringen hadde sviktande helse.18 Mange mektige med betre helse var nok glade for at han ikkje måtte forklare seg i retten.

VARSLARBREVET FRÅ ULLEVÅL

Fredag 27. oktober 1989 mottok eg kopi av eit anonymt brev frå tilsette ved Ullevål sjukehus. Det var stila til finansdirektøren i Oslo kommune:19


Herr finansdirektør.

[…] I grunnen har vi gjennom flere år ønsket å skrive et brev som dette. Men vi har ikke hatt noen å skrive til. For de personer vi eventuelt skulle skrive (snakke) til i Sørkedalsveien20 ville ramme oss i stedet for. Og våre brev ville bli brukt som opptenningspapir.

Saken gjelder Ullevål sykehus. Gjennom mange år, og til i dag har vi stilltiende måttet se på at Einar Dalflyen AS Trondheimsvei 8 Oslo, tappe Ullevål sykehus sitt budsjett inntil det sinnsyke. […]

Vi som har slitt i mange år orker ikke å se på at dette skal fortsette. Med denne korrupsjonen. Etter hard overveielse er vi kommet til at det å sende dette brevet er riktig av oss.

Kopi til Erling Folkvord og RVs antikorrupsjonsutvalg.



KRISEMØTE HOS DEI KORRUPTE21

Rekneskapssjefen i Vedlikeholdsetaten kalla inn til krisemøte dagen etter at finansdirektøren og eg fekk dette brevet. Uavhengig av denne varslinga forstod han at nettet begynte å snøre seg saman. Politiet hadde i samarbeid med Kommunerevisjonen gjort store dokumentbeslag i løpet av sommaren. No gjekk revisjonen eit steg vidare og ville sjå rekneskapen til leverandørfirmaet Evas Vedlikehold.

Rekneskapssjefen var gift med bedriftseigaren og visste at ordknappe rekningar var det viktigaste produktet Evas Vedlikehold hadde levert til Vedlikeholdsetaten.

Laurdag 28. oktober møttest rekneskapssjefen, kona hans og Einar Dalflyen, som sjølv hadde hatt mange oppdrag på Ullevål. Dei to første bad om krisehjelp. Rekningane frå Evas Vedlikehold for utført arbeid på Ullevål sjukehus var mangelfulle.

No spurte bedriftseigarparet om Einar Dalflyen kunne hjelpe dei å «kle på» desse rekningane med opplysningar om kor på sjukehuset arbeidet skulle ha vore utført. Dei ville konstruere forklaringar, slik at kommunerevisjon, politi og skattemyndigheter skulle tru at rekningane handla om arbeid som verkeleg var utført. På møtebordetbretta rekneskapssjefen ut eit kart over sjukehusområdet.22

Kartet vart ikkje til stor hjelp. Prosjektet let seg ikkje gjennomføre. Rekneskapssjefen heva møtet utan å ha løyst problemet.

«BANK DALFLYEN»

Varslarane på Ullevål var dei første som fortalte meg om Einar Dalflyen. Han var berre 21 år da han i 1953 fekk jobb med flislegging og liknande i eit firma som var leverandør til Oslo kommune. Dalflyen fortalte seinare at å bestikke personar i kommunen var ein del av systemet han fort vart kjent med.

I 1982 bad to medarbeidarar i Vedlikeholdsetaten Dalflyen om å ta på seg ei ny rolle. Dei bad han opprette eit aksjeselskap. Dei to ordna finansieringa. Først fabrikkerte dei både rekvisisjonar og fakturaer. Underskrift frå ein tredje person måtte til for å hente ut drøyt 100 000 kroner frå bykassa. Dette vart «startkapitalen» i det nystifta Einar Dalflyen AS.23

Mannen som ordna fakturaene, kravde i første omgang ikkje gjenyting av noko slag. Men Dalflyen la ikkje skjul på at han hadde skjønt kva følgjene ville bli når han tok i mot startkapitalen til det nye firmaet sitt. Han sa seinare til politiet at han hadde sett korleis den førre arbeidsgivaren hans betalte pengar til mannen som laga dei falske fakturaene. I åra som følgde, brukte nokre få personar selskapet Einar Dalflyen AS som ein slags illegal «bank». Dei henta ut både pengar og byggevarer til seg sjølv og andre.

Han som laga den første fakturaen, kom ofte med «tomme rekvisisjonar», dvs. bestillingar som var underskrivne men elles utan tekst. Vedlikeholdsetaten betalte for dei fakturaene Dalflyen sendte på grunnlag av slike rekvisisjonar. Mannen i etaten kunne på dette viset ta ut kontantar og levere til dei som brukte systemet. Kontantutbetalingane varierte frå eit par tusenlappar og opp til 20 000 kroner kvar gong. Berre ein gong, da han skulle ta ut over 30 000 kroner, fortalte han Dalflyen kva han skulle bruke pengane til. Han skulle ha ny bil. Kontantsummen var mellomlegget mellom gammal og ny bil. Til politietterforskarane la Dalflyen vekt på at denne korrupsjonsorganisatoren ikkje var grisk og grådig. Han sa at mannen «har gitt bort videre, bl.a. til bestyrere og bestyrerinner ved forskjellige institusjoner i Oslo kommune».24

Dette pengefordelingssystemet fekk kallenamnet «Bank Dalflyen». Rekneskapssjefen i Vedlikeholdsetaten og ein handfull andre nøkkelpersonar i kommunen konstruerte systemet og brukte det i meir enn sju år. Nokre gonger møttest fleire av «bankfunksjonærane» til pengefordelingsmøte. Det kunne vere 30–40 000 kroner på bordet når Asbjørn Granly, den eine av grunnleggarane, gav kvar enkelt kontante pengar i handa.

Utdeling av byggevarer var like vanleg. Dalflyen fortalte politiet at han hadde tatt ut leca-stein til meir enn ein grunnmur for personar i Granly sin venne- eller kundekrets. Når dette er sagt, skal vi hugse at Granly ikkje berre tenkte på seg sjølv og personlege vener. Han var og med i byggekomiteen for Salemtempelet i Sannergata. Dalflyen forklarte til politiet «at han ikke har orket å regne på» kor store summar Salemtempelet fekk frå Oslo kommune gjennom «Bank Dalflyen».

KONGSBERGPOLITIET PÅ OSLO-BESØK

Det var tilfeldig at Einar Dalflyen vart arrestert veka etter at tilsette på Ullevål sjukehus sendte varslingsbrevet. Dei to politifolka frå Kongsberg som i november 1989 møtte opp på kontoret hans i Trondheimsveien 8, etterforska ikkje korrupsjon i Oslo. Dei hadde ransakings- og arrestordre fordi dei følgde spor frå eit bokettersyn som avdekte momssvindel hos eit firma i Hokksund. Dei tok med seg både Dalflyen og arkivet hans til Kongsberg. For Dalflyen vart dette starten på lange veker i varetekt med brev- og besøksforbod.

Alarmen gjekk hos fleire som sat høgt på strå i Oslo, da dei fekk vite kva Kongsbergpolitiet hadde gjort. No vart det viktig å fjerne spora etter dei økonomiske fordelane kvar enkelt hadde mottatt frå «Bank Dalflyen».

Dalflyen la for sin del korta på bordet og tedde seg heilt annleis enn Thorolf Johannessen. Han fortalte detaljert om dei kommunale nøkkelpersonane som i 1982 bad han opprette eit aksjeselskap. Politiet fekk vite korleis dei tappa bykassa for millionbeløp og brukte firmaet hans nærmast som privatbank. Etter kvart som Kongsberg-etterforskarane la den eine fiktive fakturaen etter den andre på bordet, fortalte Dalflyen om kven som hadde mottatt pengar og bygningsmaterialar.

Da Kongsbergpolitiet var ferdige, sendte dei ei pakke med meir enn ti kilo bevismateriale til dei politikollegane i Oslo som hadde ansvaret for å etterforske muleg korrupsjon i hovedstaden.

Kort tid etter han var ferdig med opphaldet i varetekt, sa Einar Dalflyen til NTB at han var glad for at han snakka ut:


Jeg har gjort det først og fremst for å hjelpe politiet og myndighetene til å skjønne alvoret i saken. Den øvre strafferammen for mine «synder» er åtte til ni år. Men i den store sammenhengen er jeg en liten mann. Jeg ble et offer for korrupsjonssystemet, jeg tok ikke selv initiativ til å gå utenom loven.



Han meinte politiet neppe hadde «tatt de største ’fiskene’ i korrupsjonssaken. Det er klart at det må være politikere som har kjennskap til hele, eller til deler av spillet», sa han i januar 1990.25

Samanlikna med Thorolf Johannessen var Einar Dalflyen ein liten korrupsjonsaktør. Etter arrestasjonen var han heller ikkje så «heldig» som Johannessen. Høgsterett dømte Dalflyen til fengsel i tre og eit halvt år.26

SPORA SOM POLITIET IKKJE FØLGDE OPP

Bevismaterialet Kongsbergpolitiet sendte til Oslo, hadde eksempel på omtrent same metode som statsadvokaten i Moskva hevda at svigersonen til Leonid Bresjnev brukte da han bygde seg ein datsja utafor Moskva. (Sjå tekstboks side 11.)

I Moskva-tilfellet kom byggematerialane frå innanriks- og forsvarsdepartementet. Asbjørn Granly gjekk omvegen om «Bank Dalflyen» og Vedlikeholdsetaten når han «hjelpte» menigheta si og venner med både plank og pengar.

Aktor i den store korrupsjonssaka i Moskva i 1988 hevda i retten at korrupsjonen «gikk helt opp i politbyrået». I den grad erfarne etterforskarar i Oslopolitiet tenkte liknande tankar året etter, vart det ikkje stort meir enn uformell kantineprat på politihuset. Dei følgde ikkje dei spora frå Trondheimsveien 8 som peika mot høgtståande personar i Rådhuset.

Hadde dei gjort det, kunne saka ha utvikla seg på ein annan måte. Fordi det er strenge beviskrav i ei straffesak, er det ikkje sikkert at fleire hadde blitt dømte. Men etterforsking kunne ha avdekt nokre av årsakene til at dei kommunale tilsynsorgana verken såg eller høyrte noko som helst av korrupsjonen på 1980-talet.

Boligutvalet hadde i årevis hatt ansvaret for tilsyn med nokre av dei som brukte «Bank Dalflyen» til å fordele pengar og byggevarer til seg sjølv og ein del utvalte. I utvalet sat Michael Tetzschner (H), Ole Jacob Frich (Ap), Marianne Borgen (SV) og andre politikarar i fleire år side om side med korrupsjonsorganisatoren Thorolf Johannessen. Utvalet oppdaga ikkje at pengar som var bevilga til kommunalt vedlikehald, i staden vart brukt til å finansiere private grunnmurar og delar av Salemtempelet. Ei målretta etterforsking kunne i det minste ha sett søkelyset på den rådande ukulturen, som førte til at mange politikarar forsømte tilsynsansvaret sitt så grovt.

Sjølv om politiet skygga unna toppsjiktet i Rådhuset, bretta avisene etter kvart ut mange eksempel på korrupsjon eller korrupsjonsliknande forhold. Dei sakene som hamna i retten, var retta mot eigarar eller nøkkelpersonar i små eller mellomstore bedrifter og mot kommunalt tilsette i underordna stillingar. Nokre få i høgare stillingar fekk ein karriereknekk. Dei vart på diskré vis anten pensjonerte før tida eller flytta til ny stilling. Ein og annan politikar vart inntil vidare parkert på sidelinja da partia laga listene sine til 1991-valet.

Politiet tok ikkje ut tiltale mot ein einaste politikar eller kommunal direktør.

POLITIKARANE SINE FEIL GAV GRUNN TIL MISTANKE

Eit statleg utval som granska styringa i Oslo kommune – Smith-utvalet – leverte den første rapporten sin i oktober 1990.27 Det hadde ikkje funni bevis for korrupsjon som kunne knytast til politikarar i Oslo. Rapporten gav heller inga frikjenning.

«Jeg tror ikke at [ordfører] Albert Nordengen er korrupt. Han mangler imidlertid kunnskap om habilitetsreglene – og vilje til å følge dem», sa jusprofessor og utvalsleiar Eivind Smith til Aftenposten.

Intervjuet fortsette slik:


Aftenposten: Er det fortsatt grunnlag for å mistenke Oslos politikere for korrupsjon?

Eivind Smith: Rapporten har ihvertfall ikke frikjent dem for slike mistanker. Poenget er at politikerne gjennom sin håndtering av habilitetsreglene har lagt veien åpen for denne type mistanker.28



To dagar etterpå kunngjorde Nordengen sin avgang, utan at verken han eller partifeller gav ei konkret forklaring om kvifor. Han la ordførarkjedet på hylla og bad bystyret frita han frå vervet.

Lenge før dette hadde VG avslørt at Nordengen hadde ein gunstig låneavtale med Andenæsgruppa. Ordføraren styrkte ikkje stillinga si da han nekta å svare på spørsmål om lånevilkåra.29 Andenæs hadde på si side fått fleire gunstige avtalar med kommunen. Formannskapet hadde mellom anna sikra Andenæs si finansiering av eit nytt kontorbygg på Grünerløkka. Etter formannskapsvedtaket skreiv kommunen under ein langsiktig leigeavtale for det påtenkte nybygget utan at nokon visste om eller når kommunen kunne få bruk for eit slikt bygg.

VART ALBERT NORDENGEN BRUKT SOM SYNDEBUKK?

Eg meinte i 1990 og eg meiner framleis at Albert Nordengen lenge hadde vist seg uskikka til å vere ordførar. Når eg no ser på det som hendte da han gjekk av, er eg fornøgd med at eg og Rødt i dette bystyremøtet for over tjue år sia avgrensa oss skarpt mot dei som brukte Nordengen både som syndebukk og lynavleiar. I bystyret sa eg det slik:


Korrupsjonskulturen var og er et tverrpolitisk fenomen, noe Albert Nordengen for så vidt bekreftet i siste bystyremøte, da han i sitt siste innlegg opplyste at han mente korrupsjonskulturen allerede var etablert før han tiltrådte som ordfører 1. januar 1976.

Vi synes for eksempel at det i anstendighetens navn er grunn til å minne om at det verken var FrP eller KrF som sikret den Andenæskontrakten som Nordengen ivret så sterkt for i Trondheimsveien 2, og som nå koster skatteyterne 600 000 kroner pr. måned for tomme lokaler. Det var Ap’s nåværende bystyregruppe som gav Nordengen og andre Andenæs-venner den nødvendige håndsrekningen og stemmestøtten da. […]

De aller fleste innenfor den politiske og administrative Rådhuseliten viste ut gjennom 80-tallet en oppryddingsvilje på linje med et middels østeuropeisk politbyrå i Bresjnevs glansdager. Hittil er det arbeidsfolk og pensjonister som har betalt hele regningen for disse politiske misgjerningene.30



DEN DÅRLEGE GRENSEMERKINGA

Etter dei første korrupsjonsoppslaga i Dagsavisen (den gongen: Arbeiderbladet) i september 1989,31 følgde andre aviser etter og sette muleg korrupsjon på dagsordenen. Rolleblanding og etiske grenser vart aktuelle tema.

Varaordførar Peter N. Myhre (FrP), som i dag er stortingsrepresentant, fekk merke dette. Han var leiar for bygningsrådet og både ein allsidig og erfaren politikar.32 Samtidig var han leiar for restaurant- og bevillingsnemnda. Denne nemnda hadde eit overordna tilsynsansvar for skjenkenæringa.

Heiltidspolitikaren Myhre prøvde seg i det små som næringsdrivande. Han var kanskje litt uheldig da han opna Bayern Pub før lokala var godkjente av bygningskontrollen, ein av kontrolletatane under bygningsrådet. I tillegg vart det medieomtale fordi ungdomsorganisasjonen NGU (i dag Juvente) aksjonerte og hevda at puben til varaordføraren selte øl til mindreårige. I ein testaksjon fekk fem mindreårige kjøpe øl samtidig.33 Ein tidlegare tilsett fortalte at ho fekk ei overrasking etter at ho slutta i jobben på Bayern Pub. Ho hadde trudd ho arbeidde for Myhre sitt firma som òg hadde skjenkeløyvet. Men på lønsoppgåva si fann ho eit heilt anna firmanamn.34

Varaordføraren vart dermed eit av ofra for at media sette søkelyset på det politikarane gjorde utanfor politikken òg. Ein gong kom han riktig uheldig ut i eit upolitisk grensespørsmål med etiske overtonar.

På heimveg frå romjulshandel i Sverige med 90 liter øl og 1600 sigarettar i bilen, brukte Myhre ein lite trafikkert grenseovergang. Tollkontroll var ikkje så vanleg der. Da Aftenposten litt seinare skreiv at han hadde fått ei bot på 5000 kroner for smugling, forklarte Myhre at «grensen mellom Sverige og Norge var for dårlig merket. Plutselig var jeg inne i Norge og ble stoppet av tollere».35

Medieomtalen av romjulsepisoden i 1989 bekrefta at varaordføraren visste om grensa. Han kom i trøbbel fordi dei som merka opp grensa, hadde gjort for dårleg jobb.

Varaordførar Peter N. Myhre følgde ikkje eksempelet da ordførar Nordengen gjekk av hausten etterpå. Han brukte i staden høvet til personleg opprykk. Politiske venner i Høgre sa naturleg nok ikkje eit ord om dette i bystyresalen. Ein av dei politisk aktive i Høgre sleppte likevel ut frustrasjonen sin i Dagens Næringsliv:

«For Høyre var dette en strek i regningen. Det var aldri ’meningen’ at Peter N. Myhre skulle bli ordfører, han var bare en ubetydelig brikke i en avtale. Nå må Oslo Høyre gå inn i valgkampen med en FrP-ordfører. […] Resultatet av at en ordfører tok ansvar, var at vi fikk en ølsmugler som byens gallionsfigur.»36

Han som skreiv dette, var neppe av dei skarpaste analytikarane i Høgre. Partiet diskuterte ikkje slike spørsmål offentleg. Da Nordengen trekte seg frå ordførarvervet, ville partiet heller ikkje ha ein åpen debatt om årsaka. Og dei ville slett ikkje diskutere om andre sentrale politikarar sine forsømmingar burde få konkrete følgjer.

OSLO-VALET I 1991

To år med avsløringar av korrupsjon og vanstyre kan ha gjort sitt til at dei fire partia som støtta Høgre-byrådet, tapte 1991-valet i Oslo. Oppslutninga om Høgre, Fremskrittspartiet, Venstre og Kristeleg Folkeparti gjekk ned frå 57,1 prosent til 45,2 prosent. Større tilbakegang har dei fire partia aldri hatt i eit Oslo-val. Før valet hadde Høgre og Fremskrittspartiet fleirtal aleine. Valresultatet snudde styrkeforholdet mellom dei to sidene i bystyret.37

Oppteljinga på valnatta gav eit signal om at rettferdssansen lever. At det likevel ikkje ein gong vart ei grundig opprydding, har å gjere med at for mange mektige – både i toppbyråkratiet og mellom politikarane – syntest det var utrygt å starte ein slik prosess.


KAPITTEL 2

Stengt for innsyn – åpent for korrupsjon

Innsynsrett er eit godt tiltak mot korrupsjon. Stortinget vedtok offentlighetslova i 1970, etter ein dramatisk og den gongen ukjent indre strid i regjeringa. Men det gjekk mindre enn tretti år før eit samla storting skrudde klokka tilbake. Kommunepolitikarane fekk da lov til å flytte viktige saker vekk frå det åpne kommunestyret og over til kommunale føretak, der styra tar avgjerdene bak stengte dører. Lovendringa i 1998 gav korrupte aktørar større spelerom.

Smith-utvalet – eit statleg utval som for tjue år sia granska styringa av Oslo kommune – oppsummerte at endringar av organisasjons- og beslutningssystema i ein kommune kan legge forholda til rette for korrupsjon og liknande forhold.1 Summen av lovendringar og kommunal omorganisering har sia den gongen forandra den daglege drifta av kommunane. For det som er tema i denne boka, er det eit viktig spørsmål om desse omorganiseringane har gitt eventuelle korrupte aktørar begrensa eller utvida spelerom.

Kommunestyret har det øvste ansvaret for at kommunen er organisert på ein ryddig måte. Korleis har kommunestyremedlemmane brukt lærdomen frå Smith-utvalet?


	Har dei gjort organiseringa av kommunen enklare og meir gjennomsiktig?

	Er ansvarsforholda klare?

	Har kommunen ein kultur for at dei som har tilsynsplikt, tar oppgåva si på alvor?

	Får dei som ønskjer innsyn, sjå det dei ber om?



INNSYNSRETT FOR ALLE

Innsyn er ein rett og ikkje ei plikt. All erfaring viser at det er vanskeleg å avdekke korrupsjon utan tips frå innsida eller frå personar med nær kontakt til etaten eller bedrifta der den korrupte opererer.2

Da Stortinget i 1970 vedtok offentlighetslova, vart eit nokså vidt innsyn i statlege og kommunale saksdokument ein demokratisk borgarrett.3 Per Borten frå Senterpartiet hadde tidlegare som opposisjonspolitikar møtt veggen da han oppfordra Ap-regjeringa til å lovfeste ein slik innsynsrett. Da han vart statsminister frå 1965 og fekk makt, følgde han opp dette standpunktet, enda om det var svært upopulært i hans eiga regjering. Men statsminister Borten sette stillinga si inn på det, og dermed måtte justisminister Elisabeth Schweigaard Selmer (H) til slutt utarbeide ei lov ho sjølv var i mot. Alternativet hadde vori regjeringskrise.4

Arbeidsmiljølova og mange tariffavtalar har òg reglar som gir tillitsvalte rett til innsyn i visse saksforhold hos arbeidsgivaren. Både sløsing og korrupsjon blir lettare oppdaga dersom tilsette, tillitsvalde og andre som bryr seg, lett får innsyn i alt som gjeld pengebruken på til dømes eit byggeeller vedlikehaldsprosjekt. Innsyn for dei som bryr seg, er ubyråkratisk og praktisk talt gratis. God bruk av innsynsretten kan reparere ein del av den skaden politikarar gjer når dei forsømmer den lovfesta tilsynsplikt si.

FRÅ KOMMUNALT TIL KOMMERSIELT

Om vi skal forenkle utan å overdrive, kan vi seie at regjeringane frå slutten av 1980-talet av har tatt kvar sine etappar i ei omfattande omdanning av den offentlege sektoren.5 Reformene og endringane bygger i stor grad på ei tilpassing av den marknadsliberale nytenkinga økonomen Milton Friedman6 utvikla frå midten av 1950-talet.

New Public Management – ny offentleg styring – er eit samlebegrep for den omdanningsprosessen som enno ikkje er fullført. Det betyr å organisere både bygging, forvaltning og drift av skolar, sjukehus, eldreomsorg, barnehagar osb. etter modell av kommersielle bedrifter.14 Offentleg privat samarbeid (OPS) er ein undertype av dette. OPS kan for eksempel bety at private firma eig bygningar og leiger dei ut til kommune eller stat på langsiktige avtalar. Stundom har dei først fått kjøpe bygningane av kommunen. OPS finst i mange variantar og i dei fleste sektorane: Bygging og vedlikehald av vegar, skolebygg, sjukeheimar og sjukehus for berre å nemne litt. Spørsmålet i denne samanhengen er om slike organisasjonsendringar påverkar korrupsjonsrisikoen. I kapittel 7 skal eg beskrive eit OPS-prosjekt nærare.


Ein norsk versjon av ideologien bak den Friedman-inspirerte omdanningsprosessen vart i 1991 formulert i rapporten «Mot bedre vitende? Effektiviseringsmuligheter i offentlig sektor».7 Professor Victor D. Norman var leiar for eit utval som på oppdrag frå regjeringa til statsminister Jan P. Syse (H) skulle tenke nytt om offentlege tenester. Norman forstod kor viktig ord og begrep er. Han la derfor stor vekt på språket når han presenterte ideologien. Utvalet laga ein overordna strategi for ein omdanningsprosess som enno ikkje er fullført. Reint språkleg utfordra ikkje Norman den innarbeidde velferdsstatsmodellen. Han lanserte i staden nye ord og uttrykk for å få fleire til å godta at Adecco og andre private bedrifter skulle kunne overta det som før var offentleg.

Sosialminister Guri Ingebrigtsen (Ap) gav sommaren 2000 full støtte til den ideologiske grunnhaldninga som Norman formulerte. Ap-ministeren sa at anbud og konkurranseutsetting i eldreomsorga er greitt, berre kommunen framleis har ansvaret.8 Ho provoserte grunnplanet i sitt eige parti, men fekk ryggstøtte frå partileiinga.9

Ordet «privatisering» vart eit fyord for moderne borgarlege politikarar. Konkurranseutsetting har betre klang. Norman meinte for tjue år sia at «fristilling» og «fritt brukervalg» var gode ord for å beskrive omdanninga frå kommunalt til kommersielt. Fri rett til å velje høyrest bra ut. Desse begrepa vart setne opp som motsetning til byråkratisk dirigering og tvang.

Eitt av måla med omdanningsprosessen er at all tenestetyting – uavhengig om drifta er i kommunal eller privat regi – skal drivast omtrent som ei kommersiell, privat bedrift.

EØS-avtalen (avtalen om det europeiske økonomiske samarbeidsområdet) som Stortinget vedtok10 rett før valet i 1993, har i 17 år vorti brukt som ein motor for å få til slik omdanning. Da avtalen var vedtatt, understreka Jens Stoltenberg heilt korrekt at EØS «vil i praksis si et økonomisk medlemsskap i EF11 med fri flyt av varer, tjenester, arbeidskraft og kapital».12

Konkurranseutsetting har vorti som eit halv-religiøst trylleord i enkelte rådhusmiljø. Rådmenn og ordførarar av den nye tid er for konkurranseutsetting, mellom anna fordi regjeringa er for det, uavhengig av om ho kallar seg raud-grøn eller blå. Skeptiske kommunestyremedlemmer føler seg pressa til å godta det som er billigast,13 fordi Stortinget kvart år gir kommunane lågare inntekter enn det dei treng.



STORTINGET SKRUDDE KLOKKA TILBAKE

Med vedtaket i 1977 om at visse delar av møta i formannskapet kan vere åpne, tok Stortinget eit nytt steg i retning meir gjennomsiktig saksbehandling.15 Det tok femten nye år før Stortinget lovfesta at møta i formannskapet skal vere åpne. Men i mellom desse to positive vedtaka, kom eit tilbakeslag i og med innføringa av byrådssystemet i Oslo frå 1986. Eit samla storting bestemte at møta i byrådet skal vere lukka. Stortinget gav dessutan byrådet rett til å hemmelegstemple saksdokumenta fram til byrådet har gjort vedtak.16 Kvar gong bystyret vedtar å gi byrådet rett til å avgjere saker, betyr det derfor automatisk mindre innsyn og meir lukka saksbehandling.

Overgang frå offentleg drift med samfunnsmessige mål til kommersiell drift med profitt som mål, krev mange endringar.17 Vi har derfor fått nye selskapsformer: Kommunalt føretak (KF), interkommunalt selskap (IKS) og selskap med begrensa ansvar (BA)18 har vori dei viktigaste.

Kommunalminister Gunnar Berge (Ap) sa i 1996 at «Stat og kommune behøver ikke nødvendigvis selv produsere alle tjenester som finansieres over skatteseddelen, men kan overføre produksjonen til et marked». Han meinte at kommunalt føretak kunne vere ei eigna organisasjonsform «i de tilfeller der kommunen ikke ønsker å gå til det skritt å helt ut overlate produksjonen av en tjeneste til privateide foretak, men heller vil fristille en kommunalt eid virksomhet og gi den status som markedsaktør».19

Det politiske ansvaret blir utydeleg når ein kommune flyttar oppgåver frå ein etat til eit kommunalt føretak (KF). Det åpne kommunestyret skal ikkje lenger behandle enkeltsaker. Styret eller direktøren i føretaket avgjer det meste, bortsett frå årsbudsjettet.20

I november 1998 vedtok Stortinget så ei kraftig innskrenking av innsynsretten. Ei ny lov slo fast at styremøta i eit kommunalt føretak skal vere lukka, slik det er vanleg i aksjeselskap.21 Lukka styremøte i 241 slike føretak22 betyr i 2011 at interesserte innbyggarar blir stengte ute frå å følgje med på tusentals saker som før vart behandla i åpne møte i formannskap eller kommunestyre.23

Når kommunale oppgåver blir flytta til eit kommunalt aksjeselskap, blir det gjerne enda eit hakk vanskelegare å få innsyn. Avstanden til kommunestyret blir enda litt større. Direktør og styre i kommunale aksjeselskap føler seg lite bundi av reglar som gjeld i vanleg kommunal saksbehandling. Eit av eksempla er det kommunale busselskapet i Oslo. På grunn av aksjeselskapsforma har direktøren og styret meint at dei ikkje ein gong er forplikta til å følgje lov om offentlige anskaffelsar. Eg kjem nærare inn på dette i kapittel 5.

TILSYN – TILSYNSPLIKT

Tilsyn er òg eit viktig stikkord i korrupsjonssamanheng.24 Oslo bystyre har vedtatt at «tilsynsplikten kan ikke begrenses. Bystyret skal se til at virksomheten drives i samsvar med gjeldende regelverk, pålegg, vedtak og inngåtte avtaler».25 Dette høyrest fint. Bystyrekomitear og bydelsutval har tilsynsplikt for kvart sitt område. Derfor skal Helse- og sosialkomiteen mellom anna føre tilsyn med Omsorgsbygg KF og med eldreomsorga.

Godt tilsyn er per definisjon konfliktfylt. Det avgjerande er korleis politikarane praktiserer tilsynsplikta. Eg meiner at det utvalet eller den politikaren som skal føre tilsyn med ein etat eller eit føretak, sjølv må undersøke korleis tilstanden er. Ho eller han må personleg ta det på alvor dersom tilsette, leverandørar, tenestemottakarar eller andre varslar om kritikkverdige forhold. Det ligg i korta at det kan vere ubehageleg å ta tilsynsplikta på alvor. Det er lettare å la vere.

Tilsyn er lite verd viss dei som har tilsynsplikt berre stiller spørsmål til direktøren – og så godtar svaret. Den typen tilsyn beskytta den korrupsjonen Thorolf «Langbein» Johannessen organiserte i Vedlikeholdsetaten i Oslo fram til 1988.

OSLO BYGNINGSARBEIDERFORENING TOK ANSVAR

I slike tilfelle kan aktiv bruk av innsynsretten rette opp litt av skaden. Ei sak om tvilsamt samarbeid mellom ein entreprenør og to kommunale føretak i Oslo fram til våren 2008 gav eksempel på dette. Firmaet Byggmester Harald Langemyhr AS hadde oppdrag på Økern sykehjem og andre kommunale byggeplassar. Det leverte store rekningar og betalte låg løn til utanlandske arbeidarar.

Verken styremedlemmer i Omsorgsbygg KF og Undervisningsbygg KF eller folkevalte med tilsynsplikt oppdaga at kommunale millionar kom på avvegar. Dei to føretaka hadde for vane å sette bort byggeplasskontrollen til private konsulentar. I nokre tilfelle kan ikkje desse ha gjort så mykje meir enn å stikke innom byggeplasskontoret og sett at HMS-permen var på plass i hylla, før dei sendte rekning for utført tilsyn.

I denne situasjonen tok Oslo bygningsarbeiderforening ansvar. Tillitsvalte gjorde grundig arbeid. Dei samarbeidde òg med dyktige journalistar. Dette førte til at Arbeidstilsynet, politiet og Kommunerevisjonen 29. mai 2008 gjennomførte ein samordna razzia på kontor og byggeplassar hos entreprenøren. Arrestasjonar og dokumentbeslag gav etterforskarane nok å ta fatt i.

Drygt to år seinare tok Oslo politidistrikt så ut tiltale. I retten må entreprenøren no svare på ein påstand om bedrageri mot Oslo kommune for 18,4 millionar kroner og brot på arbeidsmiljølova.26 Forsvararen vil nok gjere eit poeng av at han følgde etablert praksis og at kommunen betalte utan å stille spørsmål.

Entreprenøren, som hevdar han er heilt uskyldig, kunne fortsette så lenge, fordi dei som hadde tilsynsplikt, såg vekk eller var opptatt med andre ting. Hadde politiet hatt bevis for at nokon av dei svikta mot betaling eller etter avtale, hadde det vorti snakk om straffbar korrupsjon. Denne saka er eit eksempel på at det var innarbeidd rutine å ta lett på tilsynsplikta. Ingen har hittil vorti straffa for å forsømme seg på den måten. I rettsleg samanheng er dette derfor berre ei bedragerisak, som retten enno ikkje har tatt standpunkt til.

Saka har fått brei offentleg omtale, med namnet til entreprenøren i alle kanalar. Det vart «Langemyhrsaka» i media, ikkje «Omsorgsbygg-saka». Entreprenøren utnytta systemsvikten og fortener kritikk. Kanskje blir han òg dømt. Men dei som forsømte tilsynsplikta si, har hittil gått fri.

HAR DEI KORRUPTE FÅTT STØRRE SPELEROM?

Korleis har dei kommunale omorganiseringane verka inn på kor lett det er å lykkast med korrupte handlingar? Sentrale spørsmål for å vurdere dette er:


	Har det vorti meir åpen eller meir lukka saksbehandling?

	Blir tilsynet i praksis gjennomført på ein betre eller dårlegare måte?

	Har det vorti lettare eller vanskelegare å få innsyn?



Det som blir kalla ny offentleg styring (New Public Management), betyr ikkje i seg sjølv at det blir meir korrupsjon. Men det betyr fleire område med lukka saksbehandling. Ei årsak er at så mykje meir enn før skal ut på anbud og kontrakt.

Å føre effektivt tilsyn med ein anbudsprosess er vanskeleg. Det krev både tid og sakkunnskap. Folkevalte utøver sjeldan eit konkret tilsyn med korleis saker blir behandla og avgjort i kommunale føretak, aksjeselskap og interkommunale selskap.

Konkurranseutsetting gir i tillegg mindre innsyn i den daglege drifta, fordi offentleglova27 ikkje omfattar dei private drivarselskapa.

Summen av mange organisasjonsendringar i kommunesektoren har skapt nye og til dels betre vilkår for dei som vil berike seg sjølv eller andre gjennom uryddig eller korrupt handlemåte. I løpet av dei siste tjue åra har det – for å bruke Smithutvalet sine ord – vorti meir av organisasjonsformer som legg forholda «til rette for korrupsjon og lignende forhold».

Stortingsvedtaket i 1998 om lukka styremøte i kommunale føretak var eit alvorleg tilbakeslag for alle som vil at kommunane skal ta viktige avgjerder på ein åpen og gjennomsiktig måte. I det neste kapittelet skal vi derfor sjå eksempel på korleis opprettinga av to av dei store kommunale føretaka i Oslo endra korrupsjonsrisikoen.

